ईएनसी और सीई कह रहे जिम्मेदार अफसरों को दिया नोटिस, ईई कार्रवाई को ही झुठला रहे
कोनी से सेंदरी के बीच 10 करोड़ के रिटर्निंग वाल निर्माण में भ्रष्टाचार के मामले में अफसरों के विरोधाभासी बयान से मामले को दबाने की चल रही कोशिशों की पोल खुल गई है। महकमे के इंजीनियर इन चीफ और चीफ इंजीनियर ने दैनिक भास्कर से बातचीत में स्पष्ट कहा कि उक्त निर्माण कार्य के लिए जिम्मेदार अधिकारियों को नोटिस जारी की गई है। इसके बारे में रिपोर्ट ईई कार्यालय से मंगाई गई थी। दूसरी ओर ईई अपने ही अफसरों के बयान को झुठला रहे हैं। उन्होंने इस मामले में किसी भी प्रकार की जांच कमेटी बनने तथा इससे जुड़े दस्तावेज और फाइल होने तक से इनकार कर दिया।
खबर है कि उच्चाधिकारियों के दबाववश रिटर्निंग वाल निर्माण में अनियमितता व भ्रष्टाचार संबंधी फाइल जल संसाधन विभाग के ईई कार्यालय में पिछले हफ्ते भर से ढूंढी जा रही है। चूंकि उक्त निर्माण कार्य इस कार्यालय के अंतर्गत हुआ है, इसलिए इसके विभिन्न विंग में ही इसके दस्तावेज होने चाहिए। घटिया निर्माण के चलते रिटर्निंग वाल 3-3 मर्तबा धराशायी हो गई थी। इसकी शिकायत मंत्रालय में की गई, तब आनन फानन में ठेकेदार के विरुद्ध 57 लाख की पेनाल्टी लगाई गई। मामला तब ट्विस्ट हो गया, जब ठेकेदार ने इस मामले में प्लानिंग गलत होने का तर्क देते हुए लिखा पढ़ी शुरू कर दी। जाहिर है कि इस मामले में ठेकेदार और अफसर दोनों ही जिम्मेदार हैं। जल संसाधन विभाग ने निर्माण से जुड़े इंजीनियरों के खिलाफ कार्रवाई के लिए कमेटी बनाई, नोटिस जारी की गई, इसके बाद ईई का प्रभार बदलते ही सारे मामले को दबाने की कोशिश की जा रही है। बताया जाता है कि प्रकरण की जांच के लिए दो साल पूर्व जिम्मेदार अधिकारियों की कमेटी बनाकर महज खानापूर्ति की गई । कमेटी की जांच और निष्कर्ष के बारे में अधिकारी गोलमोल जवाब दे रहे हैं। विभाग के ईई आरपी साव आरोपी अधिकारियों के खिलाफ किसी भी तरह की जांच कमेटी बनने से ही कर रहे हैं। इससे पहले साव यह कह कर पल्ला झाड़नेे की कोशिश की कि मामला पुराना है इसलिए वे इस बारे में कुछ भी नहीं बता सकते।
कोनी से सेंदरी के बीच अरपा के किनारे पर 10 करोड़ रुपए की लागत से रिटर्निंग वाल का निर्माण करवाया गया था, जो पूरी तरह गिर चुका है।
आरोप पत्र तैयार हो रहा जानकारी नहीं दे सकते
इस मामले में जिम्मेदार अधिकारियों को शोकॉज नोटिस जारी किया गया था। जवाब आने के बाद उनके आरोप पत्र तैयार किए जा रहे हैं। कमेटी में कौन-कौन हैं। क्या जांच हुई। आरोप पत्र में क्या-क्या आरोप हैं। वे इसकी जानकारी नहीं दे सकते। -एसके अवधिया, प्रभारी चीफ इंजीनियर
जिम्मेदारों को बचानेका प्रयास किया जा रहा
रिटर्निंग वाल बहने के लिए मॉनिटरिंग का जिम्मा तत्कालीन एक्जीक्यूटिव इंजीनियर आलोक अग्रवाल, एसडीओ एसके सराफ, सब इंजीनियर सुभाष भांबरी, डीएस क्षत्रिय और केएल भोई को सौंपा गया था। इनमें से कई जिम्मेदार अधिकारी अन्य जगहों पर पदस्थ हैं।
फाइल वहीं है हमने रिपोर्ट भी वहीं से मंगाई है
आपको जानकारी वहीं से मिलेगी। फाइल वहीं है। हम अधिकारियों से कहेंगे कि वे जानकारी दे दें। हमने भी रिपोर्ट वहीं से मंगाई है। -एचआर कुटहरे, ईएनसी, जलसंसाधन विभाग रायपुर
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva